**Transkript odgovora predsjednika Vlade Mila Đukanovića na novinarska pitanja nakon Premijerskog sata**

Podgorica, 26.11.2014.

**Pitanje novinara:** Gospodine Đukanoviću, možete li reći šta je sa Aneksom sporazuma sa SDP-om. Stižu najave biće ove sedmice, naredne sedmice?

**Premijer Đukanović:** Ja nemam problem sa tim da sam nešto najavljivao, pa da nije ispunjeno. Pažljivo radimo na Aneksu sporazuma. Pokušavamo da sve ono što postoji kao nedoumica među koalicionim partnerima, a vezano je prije svega za tempo i sadržaj razvojne politike tokom naredne godine, prethodno raspravimo, tako da smo se opredijelili da u nekoliko dana obavimo vjerujem neke zanimljive i stručne i političke razgovore na nekoliko važnih razvojnih tema, i u oblasti turizma, i u oblasti saobraćaja, i u oblasti energetike i u oblasti politike regionalnog razvoja, pa da onda nakon toga ono o čemu se složimo upišemo u Aneks koalicionog sporazuma i stvorimo dobru političku platformu za efikasan rad Vlade u narednom periodu. Dakle, ne vjerujem da to može proizvesti neko ozbiljnije odlaganje, ali smo smatrali da je zaista pametno i da je odgovorno porazgovarati o tim razlikama, koje su možda veće u ovom trenutku prije razgovora, nego će se ispostaviti nakon što razmijenimo argumente.

**Pitanje novinara:** Gospodine Đukanoviću, da li možda Aneks ugovora zavisi od ispunjavanja upražnjenih ministarskih mjesta?.Hoćemo li konačno dobiti ministre, možda imena koja.......

**Premijer Đukanović:** Kao što znate, ja bih mogao, apsolutno bi bilo u skladu sa našim ustavnim sistemom svakog dana da izađem sa predlogom za popunu upražnjenih ministarskih mjesta. Međutim, želio sam namjerno da taj posao obavimo, rekao bih, po nekom logičnom redosledu. Da zaista najprije kroz politički dijalog dođemo do saglasnosti oko toga šta će biti radni prioriteti Vlade u narednom periodu. Čini mi se da je to put, i da je to osnova na bazi koje bi onda trebalo birati personalni sastav. Čini mi se da personalni sastav logično treba da proizađe iz onoga što će biti njeni radni prioriteti tokom narednih godinu, ili godinu i po dana. Mogu dakle i danas da izađem, imam apsolutno spremna rješenja za svaki resor, ali ne želim to da uradim, nego da najprije obavimo ovaj dio posla, iako znam da je i političkoj i ukupnoj javnosti najintrigantnije ko će biti koji ministar. Meni nije, pravo da vam kažem. Mnogo mi je intrigantnije hoćemo li se dogovoriti šta treba da radimo naredne godine. Ne zadovoljava me odgovor da treba da dovedemo zemlju do poziva za NATO. To se podrazumijeva, ali nije to valjda jedini posao. Treba još nešto da uradimo, da vidimo šta je to kako vidimo prioritete rada Vlade u raznim oblastima, prije svega u politici razvoja.

**Pitanje novinara:** I do kad se sve to može očekivati, makar neki okvirni rok?

**Premijer Đukanović:** Na razgovoru koji smo imali, pa sada je već tome sigurno duže od deset dana, kazali smo da bi možda u narednih mjesec dana, što znači u preostalih dvadeset dana, trebali da obavimo ova četiri razgovora za koja se osnova priprema u nadležnim resorima u Vladi, i očekujem da ćemo zavisno od slobodnog vremena ispoštovati rokove, i da bismo u tom vremenskom okviru mogli završiti razgovore po ovim pitanjima, i nakon toga stvoriti uslove da zaista sadržaj Aneksa koalicionog sporazuma bude nešto što će biti jedno štivo koje podstiče na jednu djelotvornu akciju. Takav je plan.

**Pitanje novinara:** Samo još jedno pitanje koje je u centru pažnje. Sukob na relaciji Univerzitet-Ekonomski fakultet. Ima raznih optužbi, između ostalih, poslednja od bivšeg dekana je i na račun bivšeg ministra prosvjete, gospodina Stijepovića, da je navodno na njegovu inicijativu morao da upisuje studente koji su bili ispod crte, i razne ostale optužbe?

**Premijer Đukanović:** Ja se zaista nadam da nije riječ ni o kakvom sukobu. Prije bih to nazvao nekim nesporazumom koji treba razriješiti u interesu onoga što je potreba ne samo Univerziteta, i ne samo Vlade, nego ukupne crnogorske javnosti, da imamo jedan prestižan državni Univerzitet koji će moći da obavi svoju društvenu funkciju, i da istovremeno bude konkurentan na tržištu visokog obrazovanja. S druge strane, mislim da pominjanje ovog ili onog pojedinca ili razloga, kao alibi za nešto što bi trebalo da opravda postupanje izvan pravnog sistema, svakako nije nešto zašto kao predsjednik Vlade mogu pokazati razumijevanje. Dakle, moramo da najprije kažemo da se kao Vlada nadamo da će se uskoro napraviti poželjni akademski konsenzus na državnom Univerzitetu, jer mislim da smo ukupnom politikom, uključujući i politiku Bužeta za 2015. godinu pokušali da stvorimo dodatne pretpostavke za dalje restrukturiranje državnog Univerziteta u cilju njegove konkurentnosti na tržištu visokog obrazovanja. Nadam se da Uprava Univerziteta, uključujući i uprave svih univerzitetskih jedinica, neće propustiti pogodnosti koje su samo nagoviještene za 2015., ali koje će predstavljati kontinuitet politike Vlade za naredni period.

Drugo, mislim da se svi, i u Vladi i na Univerzitetu i na svokoj univerzitetskoj jedinici, moramo uvijek zapitati da li odgovaramo onome što su očekivanja od institucija kakav je državni Univerzitet, kada je u pitanje poštovanje pravnog sistema. Dakle, da li poštujemo Zakon o visokom obrazovanju, da li poštujemo akta uključujući i saglasnost Vlade na politiku upisa. Valjda je jasno da, kao predsjednik Vlade i kao Vlada u cjelini, ne mogu imati ni najmanje razumijevanja ni za mininimalno odstupanje, i da mi tu nikakav alibi nije opravdanje. Ako je napravljena greška, napravljena je greška, a ako bi neko mogao biti stavljen u funkciju alibija, onda samo možemo da pričamo o tome kakva je odgovornost onoga ko pruža alibi, i kakva je odgovornost dekana koji nema integritet da odoli bilo čijem pritisku. O tome možemo da razgovaramo, a ne nikako da opravdamo izvrgavanje odluke na koju je saglasnost dala Vlada. I drugo, uvijek se moramo zapitati da li takvim ili drugačijim postupanjem doprinosimo ostvarivanju osnovne funkcije državnog univerziteta. Osnovna funkcija je da proizvedemo rekao bih kvalitetnije znanje koje će doprinijeti bržem ekonomskom i društvenom razvoju Crne Gore. Dakle, da li politikom upisa mimo onoga što je odobrila Vlada, a Vlada vrlo pažljivo odobrava taj upis upravo zbog onoga zašto se opredijelila, kreiramo ili pokušamo doprinijeti kreiranju politike obrazovanja koja će biti tješnje u dosluhu sa zahtjevima tržišta rada. Dakle, da li implementacijom te politike doprinosimo tom cilju, unapređenju kvaliteta znanja onih koji izlaze sa državnog Univerziteta, ili eventualno politikom prekobrojnog upisivanja ugrožavamo taj kvalitet znanja. Ugrožavamo posvećenost profesora onom broju studenata koji je predložen za upis od strane nadležnih organa Univerziteta, i na koji je Vlada dala saglasnost. To su pitanja o kojima moramo razgovarati. Ovo su ostalo marginalna pitanja, i ja se nadam da naš Univerzitet i naša akademska zajednica neće upasti u klopku da razgovaraju u marginama, nego da će razgovarati o suštini, i da će na taj način pokazati očekivanu zrelost i doprinijeti onome čemu treba da doprinese državni Univerzitet, a to je progresu i napretku našeg društva.